Tárgyalja: Humánpolitikai Bizottság

Nyilvános ülés anyaga

**Berettyóújfalu Város Önkormányzata Polgármesterétől**

**ELŐTERJESZTÉS**

az Országos Mentőszolgálattal orvosi ügyeleti feladatok ellátására irányuló együttműködési megállapodás megkötésére

Tisztelt Képviselő-testület!

Az országban először Hajdú-Bihar megyében, uniós támogatásból finanszírozott egyéves mintaprojekt keretében 2021. július 1-től bevezetésre kerül az egységes ügyeleti és sürgősségi rendszer, mely magasabb színvonalú betegellátást, ezzel párhuzamosan nagyobb egészségnyereséget és lakossági elégedettséget eredményezhet. A projekt időtartama alatt a megyében az Országos Mentőszolgálat (OMSZ) üzemelteti a háziorvosi ügyeleti rendszert.

A 2021. június 24-i képviselő-testületi ülésen a polgármesteri jelentésben tájékoztattuk a Tisztelt Képviselő-testületet a kialakításra kerülő rendszerről, kiosztásra került az OMSZ prezentációja és jeleztük, hogy későbbi testületi ülésen dönteni kell a jelenlegi szolgáltató szerződéséről és az OMSZ megállapodásról.

2021. június 29-én délután küldte meg az OMSZ az együttműködési megállapodás tervezetét, ezért a mai, közmeghallgatás alkalmából tartandó testületi ülésre sürgősséggel előterjesztem a megállapodást.

Az előterjesztéshez 1db határozati javaslat tartozik, melyet kérem, hogy támogatni szíveskedjenek.

Berettyóújfalu, 2021. június 30.

 Muraközi István

 polgármester

# **HATÁROZATI JAVASLAT:**

Berettyóújfalu Város Önkormányzata Képviselő-testülete támogatja, hogy a Hajdú-Bihar megyében bevezetésre kerülő, Országos Mentőszolgálat által működtetett alapellátási orvosi ügyeleti rendszer indulásának alapját képező jogszabályok hatályba lépésétől Berettyóújfalu Város Önkormányzata az egészségügyi alapellátásról szóló 2015. évi CXXIII. törvény szerinti, az alapellátáshoz kapcsolódó ügyeleti ellátásról az Országos Mentőszolgálat útján gondoskodjon.

Berettyóújfalu Város Önkormányzata Képviselő-testülete az Országos Mentőszolgálattal kötendő, ügyeleti ellátásra irányuló együttműködési megállapodást az alábbiak szerint elfogadja.

**EGYÜTTMŰKÖDÉSI MEGÁLLAPODÁS ORVOSI ÜGYELETI FELADATOK ELLÁTÁSÁRÓL**

Amely létrejött egyrészről az **Országos Mentőszolgálat** (székhelye: 1055 Budapest, Markó u. 22., statisztikai számjel: 15309989-8690-312-01, adószám: 15309989-2-41 képviseli: Dr. Csató Gábor főigazgató, a feladat ellátásáért felelős: Dr. Korcsmáros Ferenc regionális igazgató) a továbbiakban: **OMSZ,**

Másrészről Berettyóújfalu Város Önkormányzata (székhelye: 4100 Berettyóújfalu, Dózsa Gy. u. 17-19.) adószám: 15728324-2-09 képviseli: Muraközi István polgármester) a továbbiakban: **Önkormányzat** – (együttesen: Felek) között,

a sürgősségi betegellátás hatékonyságának fokozása érdekében az alábbiak szerint.

**I. Előzmények**

1.1 A Felek előzményként rögzítik, hogy jelenleg egységes ügyeleti és sürgősségi rendszer kialakítása van folyamatban, ami a jövőben magasabb színvonalú betegellátást, ezzel párhuzamosan nagyobb egészségnyereséget és lakossági elégedettséget eredményezhet Magyarországon.

1.2 Az Országos Mentőszolgálat a fentiek megvalósulása érdekében, a sürgősségi ügyeleti rendszer modellprogramjaként – a települési önkormányzatok felkérése alapján – Hajdú-Bihar megye ügyeleti rendszerének működtetéséről gondoskodik.

1.3 A Felek rögzítik, hogy a 2021. évi XCIX. törvény a veszélyhelyzettel összefüggő átmeneti szabályokról 215. § (2) bekezdése – egyebek mellett - az alábbiakról rendelkezik:

*(2) Az egészségügyről szóló 1997. évi CLIV. törvény 232/D. §-a a következő (4)–(7) bekezdéssel egészül ki:*

*„(4) Egészségügyi válsághelyzetben vagy járványügyi készültség esetén a települési önkormányzat* *az egészségügyi alapellátásról szóló 2015. évi CXXIII. törvény szerinti, az alapellátáshoz kapcsolódó háziorvosi, házi gyermekorvosi és fogorvosi ügyeleti ellátásról (a továbbiakban: ügyeleti ellátás) – az (5) bekezdésben foglaltak figyelembe vételével – az állami mentőszolgálat útján is gondoskodhat.*

*(5) A települési önkormányzat az ügyeleti ellátásra megállapodást köt az állami mentőszolgálattal, ha az erre irányuló kezdeményezését az állami mentőszolgálat elfogadja.”*

**II. Az együttműködés tárgya**

2.1 A fenti előzményekre tekintettel az Önkormányzat a jelen megállapodás 1. számú mellékletét képező szándéknyilatkozat útján nyilatkozott, hogy Berettyóújfalu településen az egészségügyi alapellátásról szóló 2015. évi CXXIII. törvény szerinti, az alapellátáshoz kapcsolódó háziorvosi és házi gyermekorvosi ügyeleti ellátásról való gondoskodás érdekében az Országos Mentőszolgálatot kéri fel ügyeleti szolgálat (felnőtt, gyermek, vegyes[[1]](#footnote-1)) működtetésére.

2.2 Az Önkormányzat továbbá a jelen megállapodás 2. mellékletét képező, Berettyóújfalu Város Önkormányzata Képviselő-testületének a 85/2021 (VI. 30.) számú önkormányzati határozatában foglaltak szerint kéri fel az Országos Mentőszolgálatot az ügyeleti feladatok ellátására.

2.3 A Felek rögzítik, hogy az Országos Mentőszolgálat az Önkormányzat együttműködési szándékára tekintettel a felkérést elfogadja.

2.4 A Felek rögzítik, hogy a feladatellátás szempontjából releváns további kérdéseket, így különösen de nem kizárólagosan a személyi és tárgyi feltételek biztosításának feltételeit, beleértve különösen de nem kizárólagosan az ügyeleti feladat ellátására biztosított helyiségek használatának jogcíme és feltételeit, esetleges finanszírozási kérdéseket külön megállapodásban rendezik.

**III. A megállapodás hatálya**

3.1. A Felek rögzítik, hogy a jelen megállapodás – a megállapodás aláírásának dátumától függetlenül - abban az esetben lép hatályba, amennyiben az OMSZ által működtetett, Hajdú-Bihar megye alapellátási ügyelet indulásának alapját képező jogszabály(ok) hatályba lép(nek).

3.2. Erre való tekintettel a Felek rögzítik, hogy a jelen megállapodást előre láthatólag az OMSZ által működtetett, Hajdú-Bihar megye alapellátási ügyelet indulásának tervezett időpontjától, 2021.07.01. napjától, az egészségügyi válsághelyzet vagy járványügyi készültség idejére, de legkésőbb 2021.12.31-ig kötik, azzal, hogy ha a Felek másként nem rendelkeznek - és a jogszabályi feltételek fennállnak - a szerződés 2022.06.30-ig külön intézkedés nélkül meghosszabbodik.

**IV. A megállapodás megszüntetése**

4.1. A megállapodást bármelyik Fél a másik Félhez intézett ajánlott, tértivevényes levélben indoklás nélkül 60 napos felmondási idővel felmondhatja.

**V. Kapcsolattartás**

5.1.Az Önkormányzat vagy az OMSZ által a másik Szerződő Fél felé tett bármely nem elektronikus úton tett írásos bejelentésére, értesítésére, felszólítására vagy egyéb közlés kézbesítettségére – a Szerződés egyéb rendelkezése hiányában - a Szerződő Felek a postai szolgáltatásokról szóló 2012. évi CLIX. törvényben, valamint a postai szolgáltatások nyújtásának és a hivatalos iratokkal kapcsolatos postai szolgáltatás részletes szabályairól, valamint a postai szolgáltatók általános szerződési feltételeiről és a postai szolgáltatásból kizárt vagy feltételesen szállítható küldeményekről szóló 335/2012. (XII.04.) Korm. rendeletben foglaltakat tekintik irányadónak.

5.2. A Szerződő Felek kötelezik magukat arra, hogy az elektronikus levélben tett bejelentések fogadásának és elolvasásának megtörténtét a másik fél felé válaszlevélben jelzik.

5.3. Kapcsolattartó személyek az OMSZ és az Önkormányzat részéről:

5.3.1 Az OMSZ részéről a szerződéssel kapcsolatban felmerülő kérdésekre vonatkozóan a kapcsolattartásra jogosult személyek neve és beosztása:

Név/beosztás: Gulyás Antal gazdasági-műszaki igazgató

Cím: 1055 Budapest Markó u. 22.

Tel: + 36 20 3960002

Email: gulyas.antal@mentok.hu

5.3.2. Az Önkormányzat részéről a szerződéssel kapcsolatban felmerülő kérdésekre vonatkozóan a kapcsolattartásra jogosult személyek neve és beosztása:

Név/beosztás: Dr. Körtvélyesi Viktor jegyző (+36 30 266 9244)

 Dr. Kecskeméti Zita intézményi ügyintéző (+36 30 681 6658)

E-mail: jegyzo@berettyoujfalu.hu

 kecskemetizita@berettyoujfalu.hu

A Felek rögzítik, hogy a kapcsolattartók személyében történő változás közöttük szerződésmódosítást nem igényel.

**VI. Adatvédelem**

6.1 Felek rögzítik, hogy a szerződésben megadott személyes adataik kezelése a mindenkor hatályos jogszabályoknak – így különösen az Info.tv., valamint az általános adatvédelmi rendelet (GDPR) rendelkezéseinek – megfelelően a szerződés teljesítéséhez szükségesek; kapcsolattartóik adatait a szerződés keretén belül, jogos érdekük alapján adják át egymásnak az adatkezelési célhoz szükséges mértékben és ideig. A kapcsolattartói adatok kezelése tekintetében a szerződéses felek önálló adatkezelőnek minősülnek.

Felek kötelezik magukat arra, hogy a szerződés teljesítése során tudomásukra jutott adatokat, információkat a szerződés időbeli hatályától függetlenül bizalmasan kezelik, azokat harmadik személy részére nem adják át, különös tekintettel az üzleti és egyéb titoknak minősülő adatokra, valamint – amennyiben a szerződés az OMSZ által végzett közfeladatot is érinti – az egészségügyi adatokra. Jelen rendelkezés nem érinti a szerződés azon részeit, melyek az OMSZ közfeladatot ellátó szerv jogállásából fakadóan az Info.tv. alapján bárki számára hozzáférhető közérdekű, vagy közérdekből nyilvános adatnak minősülnek.

**VII. Átláthatósági nyilatkozat**

7.1. Az Önkormányzat nyilatkozik, hogy az államháztartásról szóló törvény végrehajtásáról szóló 368/2011. (XII.31.) Kormányrendelet 50. § (1a) bekezdése alapján a jelen szerződés aláírásával akként nyilatkozik, hogy - a nemzeti vagyonról szóló 2011. évi CXCVI. törvény 3. § (1) pontja értelmében - átlátható szervezetnek minősül.

Az Önkormányzat tudomásul veszi, hogy ezen nyilatkozatában rögzített feltételekben bekövetkezett változásokról az OMSZ-ot haladéktalanul tájékoztatni köteles.

**VIII. Vegyes rendelkezések**

8.1 A jelen Szerződésben kifejezetten nem érintett kérdésekre, a hatályos egészségügyi jogszabályokat valamint a Polgári Törvénykönyvről szóló 2013. évi V. törvény (Ptk.) hatályos rendelkezéseit kell megfelelően alkalmazni.

8.2 A Szerződő Felek megállapodnak abban, hogy a jelen Szerződéssel kapcsolatosan felmerült valamennyi igényt, vagy vitás kérdést elsődlegesen peren kívüli megegyezés útján kívánják rendezni.

8.3 Jelen Szerződés nyolc (8) magyar nyelvű, egymással megegyező eredeti példányban kerül aláírásra, melyből 4 példány az Önkormányzatot, 4 példány pedig az OMSZ-ot illeti meg.

8.4 Fentiek tanúsításául a Felek megfelelően meghatalmazott képviselői jelen szerződést, mint akaratukkal mindenben megegyezőt – elolvasás és értelmezés után – jóváhagyólag aláírták.

Mellékletek: 1. melléklet - 1 db szándéknyilatkozat

 2. mellékelt - 1 db képviselő testületi döntés

 3. melléklet - 1 db átláthatósági nyilatkozat

Kelt: …………….., 20….. Kelt: ……………, 20….

………………………….… ……………………………

 főigazgató polgármester

 OMSZ

Dátum:

Pénzügyileg ellenjegyzem:

………………………………

Gulyás Antal

Gazdasági – műszaki igazgató

Dátum:

Jogi szempontból megfelelő:

………………………………

Jogtanácsos

**Határidő:** azonnal

**Felelős:** Muraközi István polgármester

1. a megfelelő aláhúzással jelölendő [↑](#footnote-ref-1)